
Európai sport-soft power index alkotása kvantitatív módszerekkel

Kulcsszavak: diplomáciai erő, sportpolitika, nemzetközi kapcsolatok, mutató, kontinentális
A kutatás célja egy kvantitatív módszerekkel létrehozott európai sport-soft power index megalkotása. A dolgozat emellett arra a kérdésre keresi a választ, hogy milyen sportpolitikai, illetve globális folyamatokkal magyarázható az ezáltal létrejött rangsorban élen végzett országok pozíciója. Ehhez feltáró faktoranalízist használ, huszonhét magyarázó változó bevonásával, összesen negyvenegy európai országra. A felhasznált adatok között szerepel az olimpiai pontszerző helyek száma, a nemzetközi sportszövetségekben betöltött vezető pozíciók mennyisége és az adott ország által rendezett nemzetközi sportesemények száma. A dolgozat arra a következtetésre jut, hogy a rangor élén szereplő államok az európai nagyhatalmak közül kerülnek ki. A sorrend tükrözi az elmúlt évek globális folyamatait, többek között a koronavírus-járványt, illetve az orosz-ukrán háború kirobbanását. Öt olyan ország volt, ami a vizsgált ciklusok legalább egyikében a rangsor első három helyén szerepelt: Németország, az Egyesült Királyság, Olaszország, Franciaország, illetve Oroszország. Ezen országok sportpolitikai törekvéseik mellett annak köszönhették pozíciójukat, hogy egyensúlyban állnak nyári és téli olimpiákon elért eredményeik. A kutatás külön kitér Magyarország helyzetére, és azt állapítja meg, hogy a sport-soft power index alapján létrejött rangsorban javult az ország helyzete a sport nemzetstratégiai ágazattá minősítése után.



